Mikko Rantanen tulee allekirjoittamaan Colorado Avalanchen kanssa muhkean jatkosopimuksen, mutta kukaan ei tiedä, milloin nimet ovat paperissa.

Huikean NHL-kauden pelanneen Mikko Rantasen sopimus Colorado Avalanchen kanssa päättyy kesäkuun 30. päivä.

Uusi sopimus tulee olemaan todella rahakas.

Juhannusta Rantanen viettää kaukana koti-Suomesta.

Mikko Rantanen on noussut NHL:ssä kiistattomasti tähtiluokkaan. Edessä on tuhti tilipäivä. Jarno Kuusinen/AOP

Mikko Rantanen tulitti päättyneellä kaudella 74 runkosarjaottelussa peräti 87 tehopistettä. Lukemilla hyökkääjä oli NHL:n suomalaispörssin kakkonen edellään vain Florida Panthersin Aleksander Barkov. Floridalaisjoukkueen kippari hätyytteli jopa 100 pisteen maagista rajaa ja teki 96 tehopistettä.

Rantasen sopimus Coloradon kanssa päättyy. Uutta paperia väännetään kulisseissa. Sen syntymisen ajankohta on täysi arvoitus.

– Aikataulusta mulla ei ole mitään hajua. En pysty tätä asiaa mitenkään kommentoimaan, ei ole tietoa, pelaaja sanoo Iltalehdelle.

Rantanen tulee allekirjoittamaan sopimuksen, jossa vuosipalkka kohoaa jopa yhdeksän miljoonan dollarin paremmalle puolelle.

Parempaa puolustuspeliä

Rantasen ja Coloradon kausi päättyi San Jose Sharksin käsittelyssä. AOP

Nousiaisten mies on iso osa Avalanchen superketjua, jossa muut pelaajat ovat ruotsalainen Gabriel Landeskog ja kanadalainen Nathan MacKinnon. Kolmikko on NHL:n aatelia.

Avalanche eteni keväällä voiton päähän läntisen konferenssin finaalista. Kausi päättyi pudotuspelien toisen kierroksen seitsemännessä ottelussa San Jose Sharksia vastaan.

– Ensi kauden ensimmäinen tavoite on pelata joukkueena paremmin. Itse haluan löytää peliini lisää tasaisuutta. Mulla on alla kaksi hyvää kautta, mutta notkahdukset omassa suorittamisessa pitää saada vähiin. Toki kaikilla tulee pieniä tasonlaskuja 82 ottelun runkosarjan aikana, mutta haluaisin pelata tasaisesti hyvin. Myös puolustuspelaamista pystyy aina kehittämään, Rantanen miettii.

Koulutusta Kaapolle?

Mikko Rantanen–Gabriel Landeskog–Nathan MacKinnon on NHL:n pelätyimpiä hyökkäysketjuja. AOP

NHL:n varaustilaisuus pidetään juhannuksena Vancouverissa. Kumpi varataan numerolla yksi, Kaapo Kakko vai amerikkalainen Jack Hughes? Se ratkeaa vihdoin.

Aihe on ollut kiekkomaailman kestopuheenparsi jo kuukausien ajan.

– Toki mä toivon, että tulee suomalainen ykkösvaraus. Sellaista ei ole koskaan ennen ollut. Ja Kaapo on Turun poika vielä, Rantanen heittää oman kommenttinsa aiheeseen.

Ensimmäisenä varaa New Jersey Devils. Toinen varausvuoro kuuluu New York Rangersille.

– Ei Rangerskaan olisi Kaapolle huono vaihtoehto. Hänellä on pöydällä vain hyviä vaihtoehtoja, Kaapolla on win-win-tilanne.

Kun Kakko palaa draftin ja muiden kiireiden jälkeen Turkuun, hän liittyy samaan treeniryhmään Rantasen kanssa. Sitä vetävät Hannu ja Marko Rautala sekä Marko Yrjövuori.

Onko Kaapolle luvassa koulutusta kovassa kesätreeniporukassa?

– Täytyy katsoa. Meillä on ohjelmassa salibandya kerran viikossa, ehkä siellä sitten. Ei vaan, kiva kun Kaapo tulee meidän mukaan harjoittelemaan, supertähti nauraa.

Juhannus Brasiliassa

Rantanen on vielä toipilas. Oikean jalan hiusmurtuma syntyi kevään playoff-ottelussa. Täyden harjoittelun hän pystyy aloittamaan heinäkuussa.

TPS-kasvatin juhannus on tänä vuonna erikoinen.

– Lennetään parin kaverin kanssa Brasilian Sao Pauloon katsomaan jalkapalon Copa América -turnausta. Tulee varmaan hieno reissu, sanoo Rantanen, jonka ei siis vesisateista tänä juhannuksena tarvitse murehtia.